title: 2014/228/ЕС: Решение на Съвета от 25 ноември 2013 година относно сключването на Споразумение за сътрудничество в областта на гражданската глобална система за спътникова навигация (ГНСС) между Европейската общност и нейните държави членки, от една страна, и Украйна, от друга страна

text:
               26.4.2014

               BG

               Официален вестник на Европейския съюз

               L 125/1

         РЕШЕНИЕ НА СЪВЕТА
   от 25 ноември 2013 година
   относно сключването на Споразумение за сътрудничество в областта на гражданската глобална система за спътникова навигация (ГНСС) между Европейската общност и нейните държави членки, от една страна, и Украйна, от друга страна

      (2014/228/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 172 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 8 октомври 2004 г. Съветът упълномощи Комисията да започне преговори с Украйна относно споразумение за сътрудничество в областта на гражданската глобална навигационна спътникова система (ГНСС).

               (2)

               В съответствие с решението на Съвета от 15 ноември 2005 г. Споразумението за сътрудничество в областта на гражданската глобална навигационна спътникова система (ГНСС) между Европейската общност и нейните държави членки, от една страна, и Украйна, от друга страна („споразумението“), бе подписано на 1 декември 2005 г.

               (3)

               Споразумението дава възможност за по-тясно сътрудничество с Украйна в областта на спътниковата навигация. Посредством него ще се реализират редица елементи на европейските програми за спътникова навигация.

               (4)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението за сътрудничество в областта на гражданската глобална навигационна спътникова система (ГНСС) между Европейската общност и нейните държави членки, от една страна, и Украйна, от друга страна („споразумението“), се одобрява от името на Европейския съюз.
   Текстът на споразумението е приложен към настоящото решение.
   Член 2
   Председателят на Съвета извършва от името на Съюза нотификацията, предвидена в член 17, параграф 1 от споразумението (1), и прави следното уведомление:

      „Вследствие на влизането в сила на Договора от Лисабон на 1 декември 2009 г. Европейският съюз замени Европейската общност и е неин правоприемник, като от тази дата упражнява всички права и поема всички задължения на Европейската общност. Следователно позоваванията на „Европейската общност“ или на „Общността“ в текста на споразумението се считат за позовавания на „Европейския съюз“ или на „Съюза“.“

   Член 3
   Позицията, която Съюзът следва да заеме в рамките на ръководния комитет за ГНСС и в съвместните технически работни групи, посочени в член 14 от споразумението, се приема от Съвета по предложение на Комисията.
   Член 4
   Настоящото решение влиза в сила в деня на приемането му.

      Съставено в Брюксел на 25 ноември 2013 година.

            За Съвета

            Председател

         D. PAVALKIS

      (1)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение на Комисията от 14 октомври 2011 година за създаване на Група на национални експерти по въглищата (NCE)

text:
               15.10.2011

               BG

               Официален вестник на Европейския съюз

               C 304/3

         РЕШЕНИЕ НА КОМИСИЯТА
   от 14 октомври 2011 година
   за създаване на Група на национални експерти по въглищата (NCE)
   2011/C 304/03
   ЕВРОПЕЙСКА КОМИСИЯ,
   като взе предвид Договора за функционирането на Европейския съюз (ДФЕС),
   като има предвид, че:

               (1)

               В член 194 от ДФЕС е посочено, че енергийната политика на ЕС следва, в дух на солидарност между държавите-членки, да цели обезпечаване на функционирането на енергийния пазар и на сигурност на енергийните доставки в ЕС.

               (2)

               В Съобщението на Комисията от 10 ноември 2010 г., озаглавено „Енергетика 2020. Стратегия за конкурентноспособна, устойчива и сигурна енергетика“ (1), е посочено, от една страна, че продължава да съществува необходимост държавите-членки постепенно да спрат предоставянето на субсидии, водещи до вреди за околната среда, а от друга страна е изтъкнат потенциалът за по-нататъшно разработване на местните ресурси от фосилни горива в ЕС, с оглед осигуряване за европейското стопанство и за консуматорите на безопасна, сигурна и устойчиво развита енергия на конкурентни цени.

               (3)

               С Решение 2010/787/ЕС се изисква постепенно спиране до 31 декември 2018 г. на субсидиите за въгледобива от неконкурентноспособни мини.

               (4)

               Като се има предвид значителният дял на въглищата в европейските енергийни доставки, уместно е Комисията да създаде експертна група, която да я подпомага при мониторинга на въглищните пазари, както и да дава възможност за постоянен обмен на информация между държавите-членки и ЕС.

               (5)

               Въз основа на член 8 от Регламент (ЕО) № 405/2003 на Съвета от 27 февруари 2003 г. относно мониторинга на вноса на коксуващи се и енергийни въглища (hard coal), произхождащи от трети страни (2), в периода от 2003 г. до 2010 г. се провеждаха периодични срещи на експертна група за въглищата — Групата на национални експерти по въглищата (NCE).

               (6)

               На 31 декември 2010 г. срокът на действие на Регламент (ЕО) № 405/2003 изтече, без този регламент да бъде заменен.

               (7)

               В дух на запазване на доброто сътрудничество в рамките на Групата на национални експерти по въглищата (NCE), създадена в изпълнение на Регламент (ЕО) № 405/2003, новата експертна група в областта на въглищата следва да е със същото наименование.

               (8)

               Тази нова Група на национални експерти по въглищата (NCE) следва да продължи да съдейства за сътрудничеството и консултациите между Комисията и органите на държавите-членки, отговарящи за свързаните с въглищата въпроси на енергийната политика, по отношение на всички аспекти на веригата на стойността при въглищните дейности, без да се дублира работата на други специфични консултативни групи, организирани от Комисията.

               (9)

               Също така, Групата на национални експерти по въглищата (NCE) следва да съдейства, в контекста на по-широкообхватен диалог между заинтересовани лица по енергийните въпроси, за обмяната на добри практики в областта на добива и използването на въглищата, без да се дублира работата на вече съществуващи експертни и други групи, включително създадените със законодателни актове такива групи, и при пълно спазване на правилата за конкуренцията и държавната помощ, формулирани в членовете с номера от 101 до 109 на Договора за функционирането на Европейския съюз, както и в Решение 2010/787/ЕС на Съвета.

               (10)

               В Групата на национални експерти по въглищата (NCE) следва да участват органите на държавите-членки, отговарящи за свързаните с въглищата въпроси на енергийната политика. Тези органи следва да посочват своите представители.

               (11)

               При отделни конкретни случаи (on an ad hoc basis), в заседанията на Групата на национални експерти по въглищата (NCE) следва да могат да участват и експерти извън състава на NCE, включително представители на съответни технически и регулаторни органи на държавите-членки, по-специално във връзка с обмяната на добри практики и с оглед включване на тези органи в съответните дейности, когато това е уместно;

               (12)

               Следва да бъдат формулирани правила относно разкриването на информация от страна на членовете на Групата на национални експерти по въглищата (NCE) и техните представители.

               (13)

               Личните данни, отнасящи се за членовете на групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3),

         РЕШИ:
   Член 1
   Предмет
   С настоящото решение се създава Група на националните експерти по въглищата, наричана по-долу тук „NCE“.
   Член 2
   Задачи
   Задачите на NCE са:

               а)

               да съдейства на Комисията в мониторинга на промените във въглищните пазари;

               б)

               да способства за сътрудничество и да осигурява периодични консултации между Комисията и органите на държавите-членки, отговарящи за свързаните с въглищата въпроси на енергийната политика, по отношение на аспекти на веригата на стойността при въглищните дейности, включително въпросите във връзка със закриването на мини;

               в)

               да предизвиква обмяна на опит и добри практики в областта на добива и използването на въглищата.

         Член 3
   Консултации
   Комисията може да се консултира с NCE по всякакви въпроси, имащи отношение към който и да е аспект на веригата на стойността при въглищните дейности.
   Член 4
   Членство и назначаване
   1.   В NCE участват органите на държавите-членки, отговарящи за свързаните с въглищата въпроси на енергийната политика.
   2.   Органите на държавите-членки посочват свои представители.
   3.   Наименованията на органите на държавите-членки се публикуват в Регистъра на Комисията за експертните групи и други подобни организации (наричан по-долу „Регистъра“).
   Член 5
   Дейност
   1.   NCE се председателства от представител на Комисията.
   2.   NCE може, със съгласието на службите на Комисията, да създава подгрупи, които да разглеждат конкретни въпроси, по-специално обмяната на добри практики, въз основа на задание, определено от NCE. Тези подгрупи се разпускат веднага след изпълнението на мандата им.
   3.   При отделни конкретни случаи (on an ad hoc basis), представителят на Комисията може да кани невлизащи в NCE експерти, имащи специфична компетентност по въпрос от дневния ред, да участват в работата на NCE или на съответни подгрупи. Също така, представителят на Комисията може да дава статут на наблюдател на физически лица и организации съгласно определението в правило 8, параграф 3 от хоризонталните правила за експертните групи, както и на кандидатстващи за членство в ЕС страни.
   4.   Членовете на експертни групи и техните представители, както и поканените експерти и наблюдатели, са длъжни да спазват задълженията за професионална тайна, както са определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС, съгласно Приложението към Процедурния правилник на Комисията (4). При неспазване на тези задължения Комисията може да предприема всякакви съответни мерки.
   5.   Заседанията на експертните групи и подгрупи се провеждат в помещения на Комисията. Секретарското обслужване се осигурява от Комисията. В заседанията на NCE и нейните подгрупи могат да участват и други служители на Комисията, проявяващи интерес към разискванията.
   6.   NCE може да приеме свой процедурен правилник въз основа на стандартния процедурен правилник за експертните групи.
   7.   Комисията публикува съответната информация за извършваните от NCE дейности, като я включва в Регистъра, или чрез линк от Регистъра към специализиран уебсайт.
   Член 6
   Разходи за участие в заседанията
   1.   Участниците в дейностите на NCE или нейните подгрупи не получават възнаграждение за извършените от тях услуги.
   2.   Пътните и дневните разходи на участниците в дейностите на NCE или нейните подгрупи се възстановяват от Комисията в съответствие с действащите в Комисията разпоредби.
   3.   Посочените разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.

      Съставено в Брюксел на 14 октомври 2011 година.

            За Комисията

         Günther OETTINGER

            Член на Комисията

      (1)  COM(2010) 639 окончателен.

      (2)  ОВ L 62, 6.3.2003 г., стр. 1.

      (3)  ОВ L 8, 12.1.2001 г., стр. 1.

      (4)  OB L 308, 8.12.2000 г., стр. 26, изменен с Решение на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1).